Málið byrjaði fyri meira enn 10 árum síðan, tá útslitna farmaskipið, Eide Carrier, varð svínabundið við bryggju við Eide Marine í Kvinnherad í Noregi. Í 2015 varð skipið selt til Julia Shipping og fekk navnið, Tide Carrier. Julia Shipping er eitt skuffufelag, skrásett í Karibia, sum felagið, Wirana Shipping, sambært Økokrim, goymir seg. Wirana er eitt sonevnt“ cashbuyer-felag”, tað er eitt felag, sum keypir gomul skip upp at høgga upp á strondum í Asia. Í februar 2017 fór Tide Carrier úr Kvinnherad, men fekk stutt eftir maskinskaða, og var bara fáar metrar frá at reka upp á strondina uttanfyri Bergan. Tá skipið varð sleipað til lands í einum vandamiklum bjargingarátaki, vísti tað seg, at tað var fult av ólógligum burturkasti, og at tað eftir øllum at døma var á veg til Pakistan at verða upphøgt. Norsku myndugleikarnir hildu tískil bæði skipi og manning aftur í fýra mánaðir. Eftir tað lá tað sum eitt spøkilsisskip í Farsund til 2018. Tá fór tað til Turkalands undir navninum, Harrier, og varð lógliga upphøgt har.